Kitba ta' Naomi Cachia, Uffiċjal Politiku Bħal daż-żmien tliet snin, fl-2013, il- Forum Żgħażagħ Laburisti kien għaddej ġmielu bil-kampanja I'm In. M'għandix dubju li din il-kampanja m'għandha bżonn l-ebda introduzzjoni għal min kien qed isegw1i l-kampanja elettorali tal-Partit Laburista mill-viċin. Il-kampanja serviet biex timobbilizza eluf ta' żgħażagħ u votanti ġodda, u s'issa tibqa' l-ikbar kampanja taż-żgħażagħ li qatt ra pajjiżna. L-FŻL baqa' jżomm irwol importanti waqt il-kampanji elettorali tal-Partit Laburista. Wieħed irid imur lura biss ftit xhur għall-kampanja Start, fejn l-FŻL kien qed jaħdem parallel mal-kampanja tal-PL għall-elezzjonijiet tal-kunsilli lokali. Hawnhekk in-numri jitkellmu waħedhom għax, grazzi għall-imbuttatura u pubbliċità li ngħataw il-58 kandidat żagħżugħ tal-PL, minnhom ġew eletti 44, inkluż seba' sindki ġodda u żewġ sindki kkonfermati mill-ġdid. Ma nistgħux ma nkunux kburin bil-livell ta' ħidma li tellajna f'dawn l-aħħar snin, iżda issa huwa ż-żmien li nħarsu 'l quddiem u mhux lura. L-istrutturi tal-FŻL ma waqfu qatt bil-ħidma tagħhom, iżda issa wasal iż-żmien li nxammru l-kmiem u nlestu għall-isfida li jmiss; l-ikbar sfida tal-leġiżlatura. Il-ħidma tax-xhur li ġejjin ilna nantiċipawha mir-riżultat tal-aħħar elezzjoni ġenerali, fejn tant konna ewforiċi li l-ħidma tagħna tat il-frott tagħha, li bqajna naħdmu bl-istess ritmu, enerġija u determinazzjoni, mingħajr ħtieġa li nqaċċtu eżekuttiv sħiħ fil-proċess. Mis-26 sat-28 ta' Frar, il-Forum Żgħażagħ Laburisti se jkun qed jorganizza weekend seminar fil-Qawra Palace Hotel, bil-għan li nħarrġu lill-membri tagħna fuq kull aspett ta' kampanja elettorali. L-applikazzjonijiet jistgħu jinġabru miċ-Ċentru Nazzjonali Laburista, jew mis-sit tal-FŻL www.fzl.org.mt Kampanja fuq dan il-livell ma tista' qatt tkun biss imwellda u mmexxija mill-eżekuttiv tal-FŻL, iżda trid tilqa' fiha lil kull min għandu għal qalbu l-interessi tal-Partit Laburista u, wara kollox, l-interessi ta' pajjiżna. Kulħadd jista' jikkontribwixxi b'ideat ta' kampanji, għajnuna iktar prattika meta tasal il-qofol tal-kampanja u billi tiżdied il-preżenza tagħna fit-toroq Maltin jew Għawdxin, jew permezz ta' kontribut fil-kumitati distrettwali tal-FŻL. Membri ġodda huma mistiedna li jagħmlu kuntatt magħna sabiex flimkien, u bl-esperjenza ta' membri li ilhom fi ħdan l-FŻL, inkunu nistgħu niktbu paġna oħra fl-istorja tal-FŻL u l-istorja elettorali tal-Partit Laburista.